ตลาดหุ้นเอเชียอ่อนตัวบ่ายนี้ จับตาข้อมูลจ้างงานสหรัฐ-สุนทรพจน์”เยลเลน”
ตลาดหุ้นเอเชียอ่อนตัวลงในการซื้อขายภาคบ่ายวันนี้ เนื่องจากนักลงทุนต่างรอดูการเปิดเผยข้อมูลการจ้างงานนอกภาคการเกษตรเดือนพ.ย.ของสหรัฐที่จะมีการเปิดเผยในวันศุกร์ที่จะถึงนี้ เพื่อประเมินแนวโน้มเรื่องอัตราดอกเบี้ยของที่ประชุมคณะกรรมการนโยบายการเงินธนาคารกลางสหรัฐ (FOMC) ซึ่งจะจัดการประชุมในวันที่ 16-17 ธ.ค.นี้
30 พ.ย. 2558

ตลาดหุ้นเอเชียอ่อนตัวลงในการซื้อขายภาคบ่ายวันนี้ เนื่องจากนักลงทุนต่างรอดูการเปิดเผยข้อมูลการจ้างงานนอกภาคการเกษตรเดือนพ.ย.ของสหรัฐที่จะมีการเปิดเผยในวันศุกร์ที่จะถึงนี้ เพื่อประเมินแนวโน้มเรื่องอัตราดอกเบี้ยของที่ประชุมคณะกรรมการนโยบายการเงินธนาคารกลางสหรัฐ (FOMC) ซึ่งจะจัดการประชุมในวันที่ 16-17 ธ.ค.นี้
ดัชนี HSI ตลาดหุ้นฮ่องกงปิดภาคเช้าที่ 22,015.30 จุด ลดลง 53.02 จุด, -0.24% ดัชนี FBMKLCI ตลาดหุ้นมาเลเซียปิดภาคเช้าที่ 1,666.21 จุด ลดลง 16.38 จุด, -0.97% ดัชนี SENSEX ตลาดหุ้นอินเดียเปิดวันนี้ที่ 26,142.53 จุด เพิ่มขึ้น 14.33 จุด, +0.05% ส่วนดัชนีเซี่ยงไฮ้คอมโพสิตร่วง 1.8% ปิดภาคเช้าที่ 3,375.39 จุด
สำหรับข้อมูลเศรษฐกิจที่ได้มีการเปิดเผยในวันนี้ ได้แก่  ผลผลิตภาคอุตสาหกรรมของญี่ปุ่นในเดือนต.ค.ปรับตัวขึ้น 1.4% จากเดือนก่อนหน้า
กระทรวงเศรษฐกิจ การค้า และอุตสาหกรรมของญี่ปุ่นเปิดเผยในรายงานเบื้องต้นวันนี้ว่า ดัชนีการขนส่งในภาคอุตสาหกรรมปรับตัวขึ้น 2.1% แตะที่ 98.8 และดัชนีสต็อกสินค้าคงคลังภาคอุตสาหกรรมปรับตัวลง 1.9% แตะที่ 111.4
นอกจากนี้ นักลงทุนยังรอดูการกล่าวสุนทรพจน์ของนางเจเน็ต เยลเลน ประธานธนาคารกลางสหรัฐในวันพุธที่จะถึงนี้ รวมทั้งการแถลงต่อที่ประชุมสภาคองเกรสในวันพฤหัสบดีที่จะถึงนี้เช่นกัน 
 